REGULAMENTUL DE PUNERE ÎN APLICARE (UE) 2022/92 AL COMISIEI

din 21 ianuarie 2022

de stabilire a normelor de aplicare a Directivei (UE) 2019/883 a Parlamentului European și a Consiliului în ceea ce privește metodologiile de lucru cu datele de monitorizare și formatul de raportare a deșeurilor pescuite în mod pasiv

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva (UE) 2019/883 a Parlamentului European și a Consiliului din 17 aprilie 2019 privind instalațiile portuare de preluare pentru predarea deșeurilor provenite de la nave, de modificare a Directivei 2010/65/UE și de abrogare a Directivei 2000/59/CE (1), în special articolul 8 alineatul (7) al doilea paragraf,

întrucât:

(1) În conformitate cu articolul 8 alineatul (7) din Directiva (UE) 2019/883, statele membre trebuie să se asigure că datele de monitorizare privind volumul și cantitatea de deșeuri pescuite în mod pasiv sunt colectate și raportate Comisiei.

(2) Manualul Eurostat referitor la statisticile privind deșeurile (2) ar trebui să constituie o bază pentru statistici de înaltă calitate, armonizate și eficiente privind deșeurile, în conformitate cu Regulamentul (CE) nr. 2150/2002 al Parlamentului European și al Consiliului (3) și în concordanță cu Directiva 2008/98/CE a Parlamentului European și a Consiliului (4), permițând compararea datelor între statele membre.

(3) Directiva 2002/59/CE a Parlamentului European și a Consiliului (5) prevede transmiterea pe cale electronică a notificării prealabile a deșeurilor, care include informații privind deșeurile pescuite în mod pasiv, și este necesară o metodologie specifică pentru colectarea informațiilor privind deșeurile pescuite în mod pasiv de la navele de pescuit care intră sub incidența Directivei (UE) 2019/883, dar care sunt excluse din domeniul de aplicare al Directivei 2002/59/CE.

(4) Măsurarea, în același timp, a masei și a volumului deșeurilor pescuite în mod pasiv nu este întotdeauna posibilă sau rentabilă. Prin urmare, se impune ca statelor membre să li se permită să estimeze masa în funcție de volum sau volumul în funcție de masă, utilizând o estimare a densității deșeurilor pescuite în mod pasiv adaptată situației lor.

(5) Pentru a asigura omogenitatea, calitatea și comparabilitatea datelor colectate pentru monitorizarea volumului și cantității de deșeuri pescuite în mod pasiv în toate statele membre, actele de punere în aplicare adoptate în temeiul Directivei (UE) 2019/883 trebuie să ia forma unor regulamente de punere în aplicare.

(6) Măsurile prevăzute de prezentul regulament sunt conforme cu avizul Comitetului pentru siguranța maritimă și prevenirea poluării de către nave,

ADOPTĂ PREZENTUL REGULAMENT:

Articolul 1 (1) Metoda de colectare a datelor privind volumul și masa deșeurilor pescuite în mod pasiv de către statele membre este compatibilă cu Manualul Eurostat referitor la statisticile privind deșeurile. (2) Pentru navele de pescuit care intră sub incidența Directivei 2002/59/CE, colectarea datelor privind deșeurile pescuite în mod pasiv se bazează pe informațiile furnizate în notificarea prealabilă a deșeurilor în conformitate cu articolul 6 din Directiva (UE) 2019/883. (3) Pentru navele de pescuit care nu intră sub incidența Directivei 2002/59/CE, colectarea datelor privind deșeurile pescuite în mod pasiv se bazează pe una dintre următoarele metode descrise în Manualul Eurostat referitor la statisticile privind deșeurile: (a) anchete; (b) surse administrative sau de altă natură; (c) proceduri de estimare statistică; (d) o combinație între metodele menționate la literele (a), (b) și (c).

Articolul 2 (1) Deșeurile pescuite în mod pasiv se raportează în conformitate cu componentele stabilite în tabelul 1 din anexă. (2) Deșeurile pescuite în mod pasiv pot include unelte de pescuit abandonate, pierdute sau aruncate în alt mod, care pot fi raportate separat de alte deșeuri marine. (3) Elementele obligatorii și facultative pentru raportarea deșeurilor pescuite în mod pasiv sunt stabilite în tabelul 2 din anexă. (4) Formatul de raportare pentru deșeurile pescuite în mod pasiv și metoda de agregare sunt stabilite în tabelul 3 din anexă.

Articolul 3 (1) Cantitatea de deșeuri pescuite în mod pasiv se raportează ca volum și masă. (2) După caz, conversia volumului (V) în masă (m) se calculează după următoarea formulă: m = ρV unde ρ este densitatea estimată a materialului (kgm-3), m este masa (kg) și V este volumul (m3).

Articolul 4 Începând cu 1 ianuarie 2022, statele membre raportează datele și informațiile pentru perioadele anuale cuprinse între 1 ianuarie și 31 decembrie. Rapoartele se transmit pe cale electronică în termen de 12 luni de la sfârșitul anului de raportare pentru care au fost colectate. Statele membre raportează datele colectate pentru anul 2021 până la 30 iunie 2022, în măsura posibilului conform anexei.

Articolul 5 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 21 ianuarie 2022. Pentru Comisie Președintele Ursula VON DER LEYEN

(1) JO L 151, 7.6.2019, p. 116.

(2) „Manual on waste statistics – A handbook for data collection on waste generation and treatment (Manual referitor la statisticile privind deșeurile – Ghid pentru colectarea datelor privind deșeurile generate și tratarea acestora)” [ediția 2013], Metodologii și documente de lucru ale Eurostat, doi:10.2785/4198.

(3) Regulamentul (CE) nr. 2150/2002 al Parlamentului European și al Consiliului din 25 noiembrie 2002 referitor la statisticile privind deșeurile (JO L 332, 9.12.2002, p. 1).

(4) Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).

(5) Directiva 2002/59/CE a Parlamentului European și a Consiliului din 27 iunie 2002 de instituire a unui sistem comunitar de monitorizare și informare privind traficul navelor maritime și de abrogare a Directivei 93/75/CEE a Consiliului (JO L 208, 5.8.2002, p. 10).